雜曲歌辭 遊子吟
作者：顧況
朝代：唐

paragraphs: 故櫪思疲馬，故巢思迷禽。
浮雲蔽我鄉，躑躅遊子吟。
遊子悲久滯，浮雲鬱東岑。
客堂無絲桐，落葉如秋霖。
艱哉遠遊子，所以悲滯淫。
一爲浮雲詞，憤塞誰能禁。
馳暉百年內，惟願展所欽。
胡爲不歸歟，坐使年病侵。
未老霜遶鬢，非狂火燒心。
太行何艱哉？北斗不可斟。
夜晴星河出，耿耿辰與參。
佳人敻青天，尺素重於金。
泬寥羣動異，眇默諸境森。
苔衣上閑階，蜻蛚催寒砧。
立身計幾誤，道險無容針。
三年不還家，萬里遺錦衾。
夢魂無重阻，離憂因古今。
胡爲不歸歟，孤負丘中琴。
腰下是何物？牽纏曠登尋。
朝與名山期，夕宿楚水陰。
楚水殊演漾，名山杳嶇嶔。
客從洞庭來，婉孌瀟湘深。
橘柚在南國，鴻雁遺秋音。
下有碧草洲，上有青橘林。
引燭窺洞穴，凌波睥天琛。
蒲荷影參差，鳧鶴雛淋涔。
浩歌惜芳杜，散髮輕華簪。
胡爲不歸歟，淚下霑衣襟。
鳶飛戾霄漢，螻蟻制鱣鱏。
赫赫大聖朝，日月光照臨。
聖主雖啓迪，奇人分堙沈。
層城發雲韶，玉府鏘球琳。
鹿鳴志豐草，況復虞人箴。